རྒྱལ་པོས་གདམས་བྱའི་ཡུལ་བོད་ཁམས་སྤྱི་ལ་བཞག་ནས་གདམངས་པར་བྱེད་པའི་བརྗོད་བྱ་དམ་པའི་ལྷ་ཆོས་དང་འཇིག་རྟེན་མི་ཆོས་དག་བསྟེན་ཡོད་ནའང་སངས་རྒྱས་ཆོས་ལུགས་ཀྱི་ནང་དོན་དྲིལ་སྒྲོག་བྱེད་རྒྱུ་དེ་དམིགས་ཡུལ་གཙོ་བོ་ཡིན་ཏེ།འཆི་བ་མི་རྟག་དང་ལས་འབྲས་དཀར་ནག་སྡིག་སྤོང་དགེ་སྒྲུབ་བཅས་ནི་བརྩམས་ཆོས་ཀྱི་མགོ་མཇུག་བར་གསུམ་དུ་བྱུང་ཡོད་པའི་ནང་དོན་གཙོ་བོ་དག་ཡིན།དཔེར་ན།ཉི་མ་ནུབ་ཁའི་གྲིབ་སོ་བཞིན་འདེད་དེ།བྲོས་པས་མི་ཐར།ཐོ་ཡོར་ལ་བྱ་སྒྲོ་བཙུགས་པ་རླུང་གིས་གཡོ་བ་ལྟར་ནམ་འཆི་ཆ་མེད་པ་ཡིན།བཙོན་གསོད་སར་ཁྲིད་པ་ལྟར་འཆི་བ་ལས་ཇེ་ཉེ་ཇེ་ཉེར་སོང་ནས་འཆི་ངེས་པ་ཡིན།།ཞེས་འཆི་བ་མི་རྟག་པ་དང་དེར་བཟློག་ཐབས་མེད་པ་བཤད་ནས་ཚེ་ཕྱི་མ་དྲན་པར་བྱེད་པ་དང་།ཚེ་འདིར་འཇུག་ལྡོག་བྱ་ཚུལ་གསལ་བར་བསྟན་པ་ནི།ཉོན་མོངས་དུག་ལྔ་རང་ཁར་སོང་བ་རྩྭ་ལ་མེ་འཆེད་མཆེདཔ་དང་འདྲ།དུག་ལྔ་རང་ཁར་སྤྱད་པས་ཞེ་སྡང་གིས་དམྱལ་བར་སྐྱེ།ཚ་གྲང་གི་སྡུག་བསྔལ་མྱོང་།སེར་སྣས་ཡི་དྭགས་སྐྱེ།བཀྲེས་སྐོམ་གྱི་སྡུག་བསྔལ་མྱོང་།འདོད་ཆགས་ཀྱིས་མིར་སྐྱེ།འགྱུར་བའི་སྡུག་བསྔལ་མྱོང་།ཕྲག་དོག་གིས་ལྷ་མ་ཡིན་དུ་སྐྱེ།འཐབ་རྩོད་ཀྱི་སྡུག་བསྔལ་མྱོང་།ང་རྒྱལ་གྱིས་ལྷར་སྐྱེ།འཕོ་ལྟུང་གི་སྡུག་བསྔལ་མྱོང་།འགྲོ་དྲུག་སྡུག་བསྔལ་གྱིས་གཅིག་ནས་གཅིག་ཏུ་འཁོར་བས་སྡུག་བསྔལ་གྱི་མཐའ་མི་ཆོད་པ་ཡིན་ནོ།།ཞེས་དཀར་ནག་གི་ལས་དང་འབྲས་ཤེས་པར་བྱས་ཏེ་ཤེས་པ་ཙམ་དུ་མི་འཇོག་པར་ཡང་དང་ཡང་དུ་སྒོམ་དགོས་ཤིང་།ལས་འབྲས་གཉིས་རྒྱུ་དང་འབྲས་བུར་བཅས་པ་ལ་ངེས་པ་བསྐྱེད་ཅིང་ཉིན་མཚན་ཀུན་ཏུ་སྒོ་གསུམ་ལ་རྟོག་པ་ཞིག་གིས་འཁོར་བའི་རྩ་བ་གཅོད་ཀྱི།ཐོག་མར་རྒྱུ་འབྲས་ཀྱི་རྣམ་དབྱེ་ལ་མི་མཁས་ཤིང་།ཅུང་ཟད་ཤེས་ཀྱང་སྒོ་གསུམ་བག་ཡངས་སུ་འཇོག་པ་ནི་འཁོར་བ་སྡུག་བསྔལ་གྱི་སྒོ་འབྱེད་པ་ཁོ་ནར་ངེས་པས།མི་དགེ་བ་བཅུ་ལ་ཀུན་སློང་གི་བསམ་པ་ཙམ་ཡང་མ་རྒྱུ་བར་སྡོམ་སེམས་ཀུན་ཏུ་བསྟེན་ཏེ་རྒྱུད་ལ་གོམས་པར་དགོས་ལ།གལ་ཏེ་དེ་ལྟར་ཉེས་སྤྱོད་ལས་མ་ལོག་ན་འགྲོ་བ་རིགས་དྲུག་གི་སྡུག་བསྔལ་མི་འདོད་བཞིན་དུ་མྱོང་དགོས་ཏེ་གང་དུ་ཕྱིན་ནའང་ཐར་བ་མེད་པར་གསུངས།